**Odgoj za mir u BiH –** Webinar povodom početka Projekta “Kreiranje kulture mira i interkulturalnog razumijevanja u formalnom obrazovanju” (2025–2027)

U utorak, 27. maja 2025. godine, Centar za mirovno obrazovanje pri Filozofskom fakultetu Univerziteta u Sarajevu uspješno je organizovao webinar povodom početka dvogodišnjeg projekta koji će se fokusirati na integraciju mirovne pedagogije i interkulturalnog razumijevanja u formalno obrazovanje u Bosni i Hercegovini. Projekat je dio većeg programa *A more Equitable Society: Promoting Social Cohesion and Diversity in Bosnia and Herzegovina (Dialogue for Future 3 – DFF3)*, kojeg finansira *UN Peace Building Fund*.

Projekat predviđa razvoj integrativnog kurikuluma za mirovni odgoj za sve nivoe obrazovanja (od predškolskog do visokoškolskog), uključujući okvire kompetencija za izgradnju mira za nastavnike i učenike, tematske module i nastavne metode i strategije usklađene s postojećim kurikulumima. Projekat prepoznaje ključnu ulogu nastavnika i planira predstaviti uspješne nastavničke prakse u mirovnom obrazovanju na online platformi projekta, što će koristiti široj zajednici edukatora kako u BiH, tako i na međunarodnom nivou.

U drugoj godini realizacije projekta, biće organizirane obuke za nastavnike u 10 škola širom BiH, uz podršku kroz mentorstvo. Na kraju druge godine Projekta, Centar za mirovno obrazovanje će biti domaćin webinara za profesionalni razvoj nastavnika sa lokalnim i međunarodnim stručnjacima iz oblasti mirovnog i interkulturalnog odgoja, s ciljem razmjene iskustava i saradnje nastavnika kako u našoj zemlji tako i u globalnoj zajednici. Web stranica Centra biće dodatno razvijena kao baza resursa za nastavnike, uključujući primjere časova integracije mirovnog odgoja kroz različita predmetna područja (maternji jezik, strani jezik, historija, književnost, razredna nastava), učeničke projekte i dobre prakse iz škola širom BiH.

